|  |
| --- |
| **1 Pet. 1:13-21**  **“Leef in verwagting – Kinders van die Heilige leef heilig.”**  *Andries Burger, GK Pinetown, 17 Mei 2020 (week 8 van Covid-19 grendeltyd)* |

*Sing: Lied 159:1; Lied171:1, 2’ Ps. 19:5(K); “Die liefde van Jesus is wonderbaar!”; Lied 602:1-5*

Goeie more almal,

Welkom by ons saamwees voor die Here – al is ons nie fisies bymekaar nie, is ons in die gees saam, in ons gedagtes kan ons mekaar onthou en kan ons aan mekaar dink.

Onthou jy almal wat gereeld saamkom, met ŉ paar besoekers?

Ek wil jou graag herinner aan ŉ paar – Erik en Louise Seip, en dan Bernhard Seip wat hom vrek verlang na Chantené en klein Talia-Lyn wat in Pretoria by haar ma is, langs hulle is Corrie v Vuuren en sy verloofde Peggy Kruger; die Erasmus gesin Nico, Susan en Elsabé en Renate, nog verloofdes Frikkie Snyman en Annie Coetzee; Chris en Maggie Butler; en dan besoekers hier uit Pinetown Ettienne, Mariaan en Brittney Fourie.

(Hou asb. aan om vir my foto’s te stuur – hierdie is maar ŉ manier om te probeer keer dat die band tussen ons nie uitrafel en ons van mekaar wegdryf nie.)

Ek wonder gedurig deur hoe dit met elkeen van julle gaan, soek en verwag jy jou uitkoms en jou vrede in die Here? Is daar dinge waarmee jy worstel, wat vir jou te veel word?

Iemand sê in die week dat vlak 4 se inperking baie erger is as wat vlak 5 was.

In vlak 5 het hy geweet niks kan gebeur nie, hy kan nie sy geliefde sien nie en al was dit erg kon hy vrede maak en uithou.

Nou in vlak 4 kan party dinge al gebeur vir party mense, en elke keer as hy te doen kry met nog iets wat nie kan nie, dan is dit asof hy elke keer weer van vooraf moet vrede maak, asof dit wat toegelaat word sy neus vryf in alles wat nie toegelaat word nie. Hy bly heeltyd worstel daarmee.

Ek verstaan wat hy bedoel het – by tye voel ek dieselfde.

Ek het nie mooi woorde om jou te troos en te laat dink dat dit nie so erg is nie, dat dit gou sal verbygaan nie.

Maar van een ding is ek seker – troos en bemoediging lê nie in mense se woorde nie.

Dit lê alleen maar in God en my gebed en my verwagting is dat Hy ons versterk deur sy Woord, en deur ons saamwees voor Hom. Nou saam in hierdie erediens – maar ook elke gebed vir mekaar, elke oproep om net maar te sê ons dink aan mekaar.

Mag ons saamwees nou vir jou moed gee en sterk maak om God te verheerlik binne die omstandighede waarin jy is.

**Lied 159 v. 1**

1.

God is hier teenwoordig;

laat ons biddend nader,

hier waar ons voor Hom vergader.

God is hier teenwoordig.

Heilig is die Here;

buig in stilte, Hom ter ere!

Wie Hom roem, wie Hom noem

Heer en Hemelvader, kom nou almal nader!

**Psalm 99:5, 8, 9**

5Prys die Here ons God. Kom buig in aanbidding voor Hom: Hy is heilig!

8Hy is ŉ vergewende God, maar Een wat ook sondes straf.

9Prys die Here ons God, buig voor Hom, want die Here ons God is heilig.

**Lied 171 v. 1, 2**

1.

Heilig, heilig, heilig, heilig is die Heer.

Eng'le in die hemel buig hul voor Hom neer.

Here, hoor my bede, hoor my as ek sing,

en aan U, my Vader, al my hulde bring.

2.

Heilig, heilig, heilig, heilig is die Heer.

Wie kan Hom op aarde ooit na waarde eer?

Nogtans sal ek jubel, sing ek weer en weer:

Heilig, heilig, heilig, heilig is die Heer!

**Ps. 19 v. 5**

5.

My sondes bring ek nou, ook wat onwetend klou,

o spreek my daarvan vry!

Ek bid: Laat my nie dwaal, vergeef my andermaal.

Heers U alleen oor my!

Die woorde van my mond, my hart se diepste grond

maak dít aanneemlik, Redder.

Ek het op U gebou; my aan U toevertrou,

my Rots, ja, my Bevryder.

**GEBED**

**Kinders**

**Die liefde van Jesus is wonderbaar!**

Die liefde van Jesus is wonderbaar,

wonderbaar, wonderbaar!

Die liefde van Jesus is wonderbaar,

wonderbaar vir my!

Kom ons verheerlik sy Naam!

Kom ons verheerlik sy Naam!

Die liefde van Jesus is wonderbaar,

wonderbaar vir my!

Vanoggend wil ek God se Woord aan julle bedien uit 1 Petrus 1:13-21.

In die tronk van Rome, so omtrent 30 jaar na Jesus se hemelvaart, het die Heilige Gees vir Petrus geïnspireer gelowiges moed te gee en om hulle te versterk in die swaarkry wat hulle reeds beleef, en vir die lyding wat vir hulle voorlê.

Aanvanklik was die brief bedoel vir die gemeentes in klein-Asië, maar die boodskap is geldig vir almal wat in Christus glo – destyds, maar ook vandag en in alle tye wat nog kom.

As jy nog nie in Christus glo en op Hom alleen vertrou nie, nog nie jou lewe in Hom alleen anker nie, dan is hierdie nog nie vir jou van toepassing nie. My bede is egter dat jy weer sal dink en dat die Heilige Gees jou ook sal oortuig sodat sy krag en sy vrede; sy vreugde selfs in swaarkry tye, ook joune sal word.

Baie opvallend praat Petrus nie oor die beproewings self nie, hy probeer nie verduidelik hoe dit deel van God se raadsplan is of hoe dit nou die tekens van die eindtye is nie. Hy gee nie allerhande valse hoop soos wat ons vandag gereeld hoor nie – dat dit beter sal gaan as jy net meer glo, of meer bid, of as jy net maar “lewe sal spreek” nie.

Nee, hy leer ons en herinner ons aan wat God gedoen het, en hoe dit ons lewens verander, hoe dit ons perspektief verander. En met daardie hemelse perspektief skep ons moed en krag vir die swaarkry en lyding omdat ons op iets belangriker fokus.

Lees nou saam met my **<< 1 Pet. 1:13-21 >>**

Die brief het begin met die fondament waarop Petrus se hele boodskap staan (1 Pet. 1:3-12):

God het aan ons ŉ nuwe lewe geskenk het deur die opstanding van Christus waarin ons deel kry deur die geloof.

Gelowiges het nou ŉ lewende hoop, ŉ groeiende sekerheid van die allerwonderlikste erfenis wat reeds gereed is en in die hemel vir ons bewaar word, terwyl ons self ook bewaar word omdat ons glo en op Hom vertrou.

Selfs swaarkry en lyding mag nie ons vreugde hieroor verdof of uitdoof nie.

Deur in Christus te glo het ons reeds deel aan die saligheid!

Dit is so wonderlik dat ons nie ons blydskap in woorde kan beskryf nie.

En daarom, (v. 13), daarom moet ons wakker skrik en ons lewensverwagting fokus op die genade wat ons gaan kry wanneer Jesus weer kom.

Hy gebruik ŉ baie mooi beeld om te illustreer hoe ons moet wakker skrik.

In die oorspronklike staan daar dat ons die rokspante van ons verstand moet opbind.

Mans het destyds ook soos die vroue lang rompe gedra, daarmee kon jy nie hardloop nie, jy kon ook nie maklik beweeg om jouself te verdedig of om die vyand aan te val nie. Om meer paraat te wees, het hulle die lang romp opgetrek en om- en tussen- hulle bene vasgebind sodat dit soos ŉ kortbroek was en dan kon hulle natuurlik vrylik beweeg.

Dit moet ons met ons verstand doen leer God ons deur Petrus se brief.

Jou swaarkry kan soos ŉ lang romp om jou verstand en jou gedagtes hang sodat jy nie verder kan dink as net jou hartseer, en jou kommer en jou vrese nie, jou honger en jou pyn.

Jy lewe fokus so op die beproewing en jy oor niks anders kan dink nie, jy maal daarin rond, jy worstel aanhoudend om dit te verstaan – hoekom dan nou jy, hoekom jou kind, hoekom so erg, hoekom so lank, dit is so onregverdig...

Jy fokus later so op die swaarkry dat dit jou hele lewe donker word en jy later niks lig kan sien nie, net die donkerte van hopeloosheid en moedeloos...

Nee! Jy het ŉ nuwe lewe met die sekerheid van wonderlike erfenis!

Moenie dat jou gedagtes lamgelê word en ingeperk word deur beproewing soos wat ŉ lang romp jou sal keer om vrylik te kan beweeg nie.

Skrik wakker uit die verdowing van die wêreld om jou – bind daardie rokspante op sodat jou verstand, jou gedagtes paraat kan wees.

En wanneer dit so is... fokus dan jou lewensverwagtinge op die genade wat jy verseker gaan ontvang wanneer Jesus kom.

Doen wat jy moet in jou swaarkry en jou lyding, woel en werskaf, hou uit en hou aan – maar moenie dat dit jou verstand en jou gedagtes daarin gevange gehou word nie.

Sweef met jou gedagtes hoër en verder en verby die beproewings,

met jou oë op die horison van Jesus se wederkoms.

In Kol 3 lees ons dat gelowiges in Christus se heerlikheid sal deel by sy wederkoms.

Omdat ons saam met Christus uit die dood opgewek is moet ons nie ons gedagtes fokus op die dinge hier op aarde nie, nee, “Rig julle gedagtes op die dinge wat daar bo is” staan daar.

Gaan lees maar hoeveel psalms roep die wonderdade van God in herinnering as die rede om weer moed te skep en te vertrou dat Hy ook nou en in die toekoms uitkoms sal gee.

Lees van God in sy Woord en dink na oor Hom en sy getrouheid aan sy beloftes, dink aan sy krag en sy liefde en genade.

Luister na ander gelowiges en vra hulle om te vertel van God en sy verlossing in hulle lewens.

Ons het ŉ nuwe lewe, met ŉ wonderlike erfenis, en ons gedagtes is gefokus op die genade wat ons gaan ontvang.

As dit so is, dan sal dit mos die manier hoe ons lewe verander, nie waar nie?

Dis wat Petrus verder skryf.

In v. 14-16 leer hy dat ons soos gehoorsame kinders van ŉ Vader moet lewe.

Sy karaktertrekke sal en behoort al hoe meer in ons lewens sigbaar te word.

Hy is Heilig – dit beteken Hy is eenkant weg van sonde en totaal gefokus op sy eer en sy verheerliking.

So moet ons lewens ook word omdat ons nou deur die Gees afgesonder is en naby aan God is (trouens deur sy Gees is Hy in ons).

Ons moet ŉ afkeer in die sonde hê – my eie sondige natuur moet my met afgryse vervul. Ons is nie meer van hierdie wêreld nie, ons het vreemdelinge geword hier omdat ons ŉ nuwe lewe het, ŉ ander Vader het, ŉ ander toekoms het en daarom leef ons nou al anders.

Met my gedagtes op Hom gerig sal en moet my lewe en alles wat ek sê en doen fokus op sy eer en sy verheerliking.

In v. 17 skryf hy dat ons ontsag moet hê want al is Hy ons Vader, weet ons dat God eendag almal regverdig gaan oordeel volgens ons dade (v. 17). Ja, ook ons wat glo.

Nie dat ons sy guns met ons dade probeer wen nie, want geen mens kan dit doen nie.

Ons dade moet getuig daarvan dat ons glo, die manier hoe ons lewe moet wys dat dit Hy is wat in ons lewe.

As dit nie duidelik is in ons woorde en ons optrede nie, dan sê Jakobus dat ons nie regtig glo nie – al het paai so iemand homself met woorde van geloof.

Dade – wat ons dink en wat ons sê en veral wat ons doen moet wys dat ons in God se huisgesin is en vreemdelinge in die wêreld.

In v. 18-19 kan mens vra hoe kan dit anders kan as dat ons lewens sal verander

as ons besef dat Jesus ons met sy dood losgekoop het van die wêreld en van die slawerny van ons sondige natuur?

Hy het geen sonde gehad nie, maar van die begin van die wêreld af het God bepaal dat Jesus Homself sal oorgee om gekruisig te word.

En toe sy Seun smeek om Hom dit te spaar, toe is dit sy Vader wat vir jou en my só lief het dat Hy nie daardie gebed verhoor nie,

maar wat sy wil laat geskied toe Hy sy Seun verlaat en met die verterende woede vuur straf in veroordeling van ons sonde wat Hy op Hom geneem het.

As hierdie dinge ons gedagtes volmaak, sal ons nog kan lewe asof ons nie kinders is van ons Heilige Hemelse Vader nie?

Nee, as ons die verwagting het dat ons soos Jesus sal wees wanneer Hy weer kom, dan sal ons onself rein hou soos wat Jesus rein is, leer ons uit 1 Joh. 3:3

Wat God deur Jesus gedoen het, is ons oortuiging om te glo.

Watter groter en heerliker bewys wil jy hê as dat Jesus uit die dood opgestaan het?

En deur sy opstanding het God ons ŉ nuwe lewe gegee, met ŉ groeiende sekerheid van die allerwonderlikste erfenis wat elke gelowige sal ontvang.

My liewe broer en suster,

In hierdie lewe duskant die graf is ons vreemdelinge, pelgrims op reis na ons hemelse vaderland. Hier sal ons nie inpas nie en hier sal ons swaarkry ken, en onreg, en lyding.

Maar moenie daarin vasgevang word nie.

Bind die verdowende rokspante van die wêreld en jou omstandighede op en aktiveer jou denke om te fokus op Jesus Christus wat weer kom,

stel jou gedagtes en jou lewe in op die sekere verwagting van die allerwonderlikste genade wat jy gaan ontvang.

Laat dit jou gedagtes so vol maak dat jy selfs deur swaarkry en lyding heen kan huppelstap met God se vrede, sy vreugde en blydskap in jou hart.

Hou jou oë op Hom en op sy wederkoms en op die genade wat seker is.

**GEBED**

**Lied 602 v. 1, 2, 3, 4, 5**

1.

Ek sien 'n nuwe hemel kom,

'n aarde nuut en vry.

Die see en al wat skei, verdwyn.

God self kom by ons bly.

4.

"Kyk, Ek maak alles nuut", sê God.

"Laat hom wat dors het, kom.

En hy sal vind hy is my kind;

Ek is 'n Gód vir hom!"

2.

Die nuwe stad, Jerusalem,

daal uit die hemel neer;

skoon soos 'n bruid in heerlikheid -

geliefde van die Heer.

5.

Oorwinnaars sal ons alles erf

en drink uit die fontein

van lewenswater, heerlik, rein.

En God sal oor ons skyn.

3.

Die Heer droog al die trane af,

verby is droefheid, dood.

Ja, pyn en smart wyk uit die hart -

ons moeite, angs en nood.

Gaan lewe in verwagting van Jesus se koms en sy genade:

**Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, a-a-a-amen, a-a-a-a-amen.

Ek wys weer ons gemeente se web adres en my e-pos. Jy is baie welkom om my te kontak vir enigiets – veral as vandag se boodskap jou aangegryp het en jy daaroor wil praat.

Sterkte vir die week, fokus jou gedagtes – jou lewe – op God en sy volkome openbaring in Jesus Christus.

Tot volgende keer, totsiens.